CELEX: 62011CJ0336
Tariffa Doganali Komuni
Klassifika tat-tariffi
Nomenklatura magħquda
Bċejjeċ għall-illostrar esklużivament intiżi għal magna li tillostra d-diski ta’ materjal semikonduttur
Intestaturi tariffarji 3919 u 8466 (jew 8486)
Kunċetti ta’ ‘bċejjeċ’ u ta’ ‘aċċessorji’

It-talba għal deċiżjoni preliminari tirrigwarda l-interpretazzjoni tal-intestaturi 3919 u 8466 (jew 8486 sa mis-sena 2007) tan-nomenklatura magħquda (iktar ’il quddiem in-“NM”) li tinsab fl-Anness I tar-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tariffarja u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), fil-verżjonijiet tiegħu kif jirriżultaw suċċessivament mir-regolamenti, li jemendaw l-Anness I tar-Regolament (KE) Nru 2658/87, tal-Kummissjoni (KE) Nru 1789/2003, tal-11 ta’ Settembru 2003 (ĠU Edizzjoni Speċjali bil-Malti, Kapitolu 2, Vol. 14, p. 3), tal-Kummissjoni (KE) Nru 1810/2004, tas-7 ta’ Settembru 2004 (
ĠU L 327, p. 1
), tal-Kummissjoni (KE) Nru 1719/2005, tas-27 ta’ Ottubru 2005 (
ĠU L 286, p. 1
) u tal-Kummissjoni (KE) Nru 1549/2006, tas-17 ta’ Ottubru 2006 (
ĠU L 301, p. 1
).
Din it-talba tressqet fil-kuntest ta’ kwistjoni bejn Rohm & Haas Electronic Materials CMP Europe GmbH, Rohm & Haas Europe SARL u Rohm & Haas Europe Trading APS-UK Branch (iktar ’il quddiem, flimkien, il-“kumpanniji Rohm & Haas”) u l-awtorità doganali dwar il-klassifikazzjoni tariffarja tal-bċejjeċ għall-illostrar importat mill-kumpanniji Rohm & Haas u t-talba għal rimbors tad-dazji doganali li huma jikkalkolaw li indebitament ħallsu bejn is-snin 2004 u 2007.
Il-kuntest ġuridiku
In-NM
In-NM, stabbilita permezz tar-Regolament Nru 2658/87, hija intiża sabiex tissodisfa r-rekwiżiti tat-Tariffa Doganali Komuni kif ukoll tal-istatistiċi tal-kummerċ estern tal-Komunità Ewropea. Hija bbażata fuq is-Sistema Armonizzata Dinjija għad-Deskrizzjoni u l-Kodifikazzjoni tal-Merkanzija (aktar ’il quddiem is-“SA”) imħejjija mill-Kunsill tal-Kooperazzjoni Doganali, li sar l-Organizzazzjoni Dinjija tad-Dwani, u hija stabbilita mill-Konvenzjoni Internazzjonali konkluża fi Brussell fl-14 ta’ Ġunju 1983 u approvata, f’isem il-Komunità, permezz tad-Deċiżjoni tal-Kunsill 87/369/KEE, tas-7 ta’ April 1987 (
ĠU L 198, p. 1
).
L-ewwel parti tan-NM tinkludi ġabra ta’ dispożizzjonijiet preliminari. Fit-Titolu I tan-NM, iddedikat għar-regoli ġenerali, it-Taqsima A tipprovdi regoli differenti konformi sa fejn il-klassifikazzjoni tal-merkanzija fin-NM hija affettwata. B’hekk, huwa previst b’mod partikolari li għal għanijiet legali, il-klassifikazzjoni hija ddeterminata skont it-termini tal-intestaturi u n-noti ta’ kwalunkwe taqsima jew kapitolu relattiv u li l-klassifikazzjoni tal-merkanzija fis-subintestaturi ta’ intestatura nnifisha hija ddeterminata wkoll għal għanijiet legali skont it-termini tas-subintestaturi u tan-noti tas-subintestaturi, tan-noti tat-taqsimiet u tal-kapitoli li fil-prinċipju għandhom ikunu wkoll applikabbli.
It-tieni parti tan-NM tinkludi Taqsima VII, li għandha Kapitolu 39 intitolat: “Plastik u oġġetti tiegħu”. Skont in-nota 2(p) [jew (s) tar-Regolament Nru 1549/2006] tal-Kapitolu 39 tan-NM, dan il-kapitolu ma jkoprix “oġġetti ta’ Taqsima XVI (magni u għodod mekkaniċi jew elettriċi)”.
L-intestazzjoni 3919 tan-NM taqra kif ġej:
“3919 Pjanċi, folji, film, fojl, tejp, strixxa u forom oħrajn ċatti li jeħlu waħedhom, tal-plastiks, f’rombli jew le:
[...]
3919 90 — oħrajn:
3919 90 10 ‐ ‐ Maħdumin aktar milli fil-wiċċ biss, jew maqtugħin f’forom ħlief rettangulari (inklużi kwadri)
[...]”.
In-nota 2(b) tat-Taqsima XVI tat-tieni parti tan-NM, intitolata “Makkinarju u għodod mekkaniċi; apparat elettriku; partijiet tagħhom; strumenti li jirrekordjaw u strumenti li jirriproduċu l-ħoss; strumenti li jirrekordjaw u strumenti li jirriproduċu stampa u ħoss televiżivi u partijiet u aċċessorji ta’ dawn l-oġġetti”, tipprovdi li “[s]uġġett għal nota 1 għal din it-taqsima, nota 1 għal Kapitlu 84 u nota 1 għal Kapitlu 85, partijiet ta’ magni (li mhumiex bċejjeċ tal-oġġetti ta’ titlu 8484, 8544, 8545, 8546 jew 8547) għandhom ikunu kklassifikati skond dawn ir-regoli: [...] Bċejjeċ oħrajn, jekk tajbin għal użu biss jew prinċipalment ma’ tip partikulari ta’ magna, jew ma’ numru ta’ magni tal-istess titlu [...], għandhom ikunu kklassifikati mal-magni ta’ dak it-tip jew f’titlu 8409, 8431, 8448, 8466, 8473, 8503, 8522, 8529 jew 8538 V kif xieraq [...]”.
L-intestatura 8464 tan-NM, li kienet fis-seħħ sal-31 ta’ Diċembru 2006, taqra kif ġej:
“għodod tal-magni biex jinħadmu ġebel, ċeramika, konkrit, konkrit-asbestos jew materjal minerali simili jew għal ħġieġ biex jinħadem kiesaħ:
8464 20 — Magni għal ħakk jew illustrar:
8464 20 05 ‐ ‐ għall-ħdim ta’ wejfers ta’ semikondutturi
[...]”.
L-intestatura 8466 tan-NM, li kienet fis-seħħ sal-31 ta’ Diċembru 2006, tipprovdi:
“Partijiet u aċċessorji tajbin biss jew prinċipalment għal użu mal-magni ta’ titli 8456 sa 8465, inklużi ħowlders għax-xogħol jew għodda, irjus ta’ forom (dieheads) jinfetħu waħedhom, irjus li jifirdu u żjidiet oħrajn speċjali għal għodod ta’ magni; ħowlders għall-għodda għal kull tip ta’ għodda biex taħdem fl-idejn:
[...]
8466 30 00 ‐ Dividing heads u aċċessorji speċjali oħra għall-għodod tal-magni.
‐ oħrajn:
[...]
8466 91 ‐ ‐ Għall-magni tal-intestatura 8464:
8466 91 15 ‐ ‐ ‐ Għall-magni tas-subintestaturi 8464 10 10, 8464 20 05 jew 8464 90 10”.
Ir-Regolament Nru 1549/2006, li daħal fis-seħħ fl-1 ta’ Jannar 2007, ħoloq l-intestatura 8486 tan-NM, li taqra kif ġej:
“8486 Magni u apparat ta’ tip użat biss jew b’mod prinċipali għall-manifattura ta’ boules jew wejfers semikondutturi, apparat semikonduttur, ċirkuwiti integrati elettroniċi jew displejs b’pannelli ċatti; magni u apparat speċifikat fin-Nota 9(C) għal dan il-kapitolu; partijiet u aċċessorji:
[...]
8486 90 ‐ Partijiet u aċċessorji:
[...]
8486 90 90 ‐ ‐ ‐ oħrajn”.
In-noti ta’ spjega tas-SA
Il-Kunsill tal-Kooperazzjoni Doganali, li sar l-Organizzazzjoni Dinjija tad-Dwana, approva, taħt il-kundizzjonijiet stabbiliti fl-Artikolu 8 tal-Konvenzjoni Internazzjonali dwar is-sistema armonizzata għad-deskrizzjoni u kodifikazzjoni ta’ merkanzija, in-noti ta’ spjega u l-opinjonijiet ta’ klassifikazzjoni adottati mill-Kumitat tas-SA.
In-noti ta’ spjega tas-SA għall-intestatura 8466 huma redatti kif ġej:
“Bla ħsara għad-dispożizzjonijiet ġenerali li jikkonċernaw il-klassifikazzjoni tal-partijiet […], u bl-eċċezzjoni tal-għodod ta’ Kapitolu 82, din l-intestatura tkopri:
A)
Il-partijiet tal-għodod ta’ magni li jaqgħu taħt l-għaxar intestaturi preċedenti (Nru 8456 sa 8465).
B)
L-aċċessorji għal dawn il-magni, jiġifieri partijiet ta’ tagħmir interkambjabbli li jippermettu li dawn il-magni jiġu adattati għat-tip ta’ xogħol li jrid isir, il-mekkaniżmi li jagħtu possibbiltajiet addizzjonali jew preċiżjoni ikbar u dispożittivi intiżi li jagħtu servizz partikolari flimkien mal-funzjoni prinċipali tal-magna.
[...]” [traduzzjoni mhux uffiċjali]
In-noti ta’ spjega tas-SA li jikkonċernaw l-intestatura 8486 fil-verżjoni applikabbli tagħhom għall-fatti tal-kawża prinċipali sa mis-sena 2007 jipprovdu:
“Bla ħsara għad-dispożizzjonijiet ġenerali dwar il-klassifikazzjoni tal-bċejjeċ (ara l-kunsiderazzjonijiet ġenerali tat-taqsima), huma inklużi hawnhekk il-partijiet u l-aċċessorji tal-magni u apparat tal-intestatura preżenti. Il-partijiet u l-aċċessorji kklassifikati fl-intestatura preżenti jinkludu b’mod partikolari ħowlders tax-xogħol u ħowlders tal-għodda u dispożittivi speċjali oħra intiżi esklużivament jew prinċipalment għall-magni u apparat ta’ din l-intestatura.” [traduzzjoni mhux uffiċjali]
Il-kawża prinċipali u d-domanda preliminari
Il-kumpanniji Rohm & Haas importaw fi Franza bċejjeċ għall-illostrar intiżi għall-magni li jillostraw diski ta’ materjal semikonduttur, liema diski kienu normalment jissejħu “wafers” u b’mod partikolari użati fil-manifattura ta’ ċirkwiti integrati. Dawn huma bċejjeċ tal-kolla magħmulin minn saffi tal-plastik differenti, li jidhru bħala diski ta’ dijametru ta’ madwar 40 cm u ta’ ħxuna ta’ 3 mm, intiżi sabiex jintramaw fuq l-imsemmija magni.
Il-kumpannija Acta, b’dikjarazzjoni doganali tat-3 ta’ Ġunju 2004, għaddiet mid-dwana f’isem il-kumpanniji Rohm & Haas, żewġ pakketti ta’ “feltri li joborxu” fuq l-intestatura tariffarja 5911 10 00, li tapplika għal “Drappijiet ta’ tessuti, feltru u drappijiet minsuġin inforrati bil-feltru, miksijin, mgħottijin jew laminati bil-gomma, ġilda jew materjal ieħor, ta’ tip użat għal drapp tal-magni tat-tqardix, u drappijiet simili ta’ tip użati għal għanijiet tekniċi oħrajn, inklużi drappijiet dojoq magħmulin minn bellus mimli bil-gomma, biex jinksew magħżel tal-insiġ (qasab tan-newl)”, li għalihom id-dazju doganali huwa ta’ 5.3 %.
Din l-intestatura tariffarja ġiet ikkontestata mill-awtorità tad-dwana, li qieset li l-prodotti importati jaqgħu taħt l-intestatura tariffarja 3919 90 10, li għalihom id-dazju doganali huwa ta’ 6.5 %.
Bejn it-8 ta’ Lulju 2004 u d-9 ta’ Awwissu 2006, il-kumpanniji Rohm & Haas komplew jgħaddu mid-dwana l-bċejjeċ għall-illostrar inkwistjoni taħt l-intestatura 5911 10 00 tan-NM.
Sussegwentement, l-imsemmija kumpanniji adixxew lill-Kummissjoni ta’ konċiljazzjoni u kompetenza doganali (iktar ’il quddiem is-“CCED”), li, permezz ta’ opinjoni konsultattiva tas-26 ta’ Ġunju 2007, sostniet li l-merkanzija fil-kawża prinċipali tikkonċerna l-intestatura tariffarja 8466 bħala “partijiet u aċċessorji tajbin biss jew prinċipalment għal użu mal-magni ta’ intestaturi 8456 sa 8465”. Il-merkanzija kklassifikata taħt l-intestatura 8466 tan-NM hija eżentata mid-dazji doganali.
Għalhekk, il-kumpanniji Rohm & Haas talbu lill-awtorità tad-dwana r-rimbors tad-dazji doganali li huma jikkalkolaw li kienu indebitament ħallsu bejn is-snin 2004 u 2007.
Wara r-rifjut ta’ din it-talba, il-kumpanniji Rohm & Haas aderixxew t-Tribunal d’instance ta’ Lyon bil-għan li jiksbu r-rimbors ta’ dawn id-dazji doganali. Dan ir-rikors intlaqa’ minn din il-qorti, li, b’sentenza tal-20 ta’ April 2009, qieset li l-merkanzija inkwistjoni taqa’ taħt l-intestatura tariffarja rrakkomandata mis-CCED, peress illi din hija kkunsidrata bħala indispensabbli għat-tħaddim tal-magni li jillostraw u tikkostitwixxi parti minn dawn il-magni.
L-awtorità tad-dwana ppreżentat appell mill-imsemmija sentenza quddiem il-Cour d’appel ta’ Lyon.
Quddiem din il-qorti, l-awtorità tikkontesta r-rilevanza tal-opinjoni tas-CCED, għaliex skont l-awtorità, din hija bbażata mhux fuq il-karatteristiċi nfushom ta’ din il-merkanzija, iżda fuq il-fatt li t-tikketta tal-kampjun ippreżentat, kienet tindika li l-merkanzija fil-kawża prinċipali kienet intiża għall-magni li jaqgħu taħt l-intestaturi 8456 sa 8465 tan-NM.
L-awtorità tqis li l-bċejjeċ għall-illostrar inkwistjoni jaqgħu taħt l-intestatura 3919 tan-NM, fil-każ ta’ diski ċatti, magħmula mill-plastik li għandhom naħa adeżiva. Hija tinvoka wkoll ir-Regolament tal-Kummissjoni (UE) Nru 336/2010 tal-21 ta’ April 2010 dwar il-klassifikazzjoni ta’ ċerti prodotti fin-Nomenklatura Magħquda (
ĠU L 102, p. 25
), li sussegwentement ġie adottat għal magni simili għal dawk li fuqhom huma użati l-bċejjeċ fil-kawża prinċipali.
Il-kumpanniji Rohm & Haas jargumentaw, quddiem il-qorti tar-rinviju, li l-bċejjeċ fil-kawża prinċipali huma esklużivament intiżi sabiex jiġu mqiegħda fuq il-magni li jillostraw id-diski ta’ materjal semikonduttur li jaqgħu taħt l-intestatura 8464 tan-NM, u li kull tip ta’ biċċa hija intiża għal mudell wieħed biss ta’ magna u tip wieħed ta’ xogħol partikolari. Skont il-kumpanniji, il-bċejjeċ għall-illostrar huma partijiet rikonoxxibbli u neċessarji għat-tħaddim tal-imsemmija magni, b’hekk intuża dak it-tikkettjar tal-prodott meħud bħala kampjun. Huma jsostnu li huwa impossibbli tikklassifika l-bċejjeċ għall-illostrar taħt l-intestatura 3919, billi dawn tal-aħħar ma għandhomx ġenb adeżiv b’sempliċi kuntatt, jew taħt l-intestatura 3919, billi huma nnfushom ma jippermettux xogħol ta’ illostrar. F’dan ir-rigward, huma joqogħdu fuq l-opinjoni tas-CCED. Bl-istess mod huma jsostnu li r-Regolament Nru 336/2010 ma huwiex retroattiv, jew b’analoġija, li ma jikkonċernawx l-istess prodotti u li huwa invalidu.
F’dawn iċ-ċirkustanzi, il-cour d’appel ta’ Lyon iddeċidiet li tissospendi l-proċeduri quddiemha u li tagħmel id-domanda preliminari li ġejja lill-Qorti tal-Ġustizzja:
“In-[NM], [li tinsab fl-Anness I tar-Regolament […] Nru 2658/87, […] kif emendata bir-Regolamenti tal-Kummissjoni (KE) [Nru 1549/2006], […] u (KE) Nru 1214/2007, tal-20 ta’ Settembru 2007 (
ĠU L 286, p. 1
.)] għandha tiġi interpretata fis-sens li bċejjeċ għall-illostrar, intiżi għal magna li tillostra għal xogħol ta’ materjali […] semikondutturi — li bħala tali taqa’ taħt l-intestatura tariffarja 8460 — importati separatament mill-magna, ippreżentati fl-għamla ta’ diski mtaqqba fiċ-ċentru tagħhom, ikkostitwiti minn saff iebes ta’ polyurethane, minn saff ta’ xkuma ta’ polyurethane, minn saff ta’ kolla u minn saff protettiv irqiq ħafna u magħmul mill-plastik, li ma fihom l-ebda parti tal-metall u l-ebda sustanza li tobrox u li huma użati għall-illostrar ta’ “wafers”, flimkien ma likwidu li jobrox u li għandhom jiġu ssostitwiti bi frekwenza li hija ddeterminata mir-rata ta’ użu tagħhom, jaqgħu taħt l-intestatura tariffarja 8466 […] bħala partijiet jew aċċessorji tajbin għal użu biss jew prinċipalment mal-magni kklassifikati taħt l-intestaturi Nru 8456 sa 8465, jew skont is-sistema tal-materjal kostitwenti tagħhom, taħt l-intestatura tariffarja [3919], bħala forom ċatti li jeħlu waħedhom magħmula mill-plastik?”
Fuq id-domanda preliminari
Primarjament, għandu jiġi osservat li r-Regolament Nru 1214/2007 imsemmi fid-domanda mpoġġija daħal fis-seħħ fl-1 ta’ Jannar 2008, b’hekk il-verżjoni tan-NM inkwadrata ma hijiex applikabbli għall-importazzjonijiet ta’ bċejjeċ tal-illostrar fil-kawża prinċipali, li, bħal ma ġie kkonfermat fis-seduta mir-rikorrenti fil-kawża prinċipali, ġew magħmula bejn is-snin 2004 u 2007. Għalhekk, id-domanda mpoġġija għandha tinftiehem li tirreferi għall-verżjonijiet tan-NM li jinsabu fir-Regolamenti Nru 1789/2003, 1810/2004, 1719/2005 u 1549/2006.
Barra minn hekk, għandu jiġi rrilevat li riferiment, fit-test ta’ din id-domanda, għall-intestatura 8460 u għas-subintestatura 3939 90 10 tan-NM tirriżulta manifestament fi żball ta’ kopjar u din id-domanda għandha tinftiehem li tirreferi, rispettivament, għall-intestatura 8464 tan-NM (jew 8486 tan-NM wara d-dħul fis-seħħ tar-Regolament Nru 1549/2006) u s-subintestatura 3919 90 10 tan-NM.
Effettivament, bid-domanda tagħha, jirriżulta li l-qorti tar-rinviju essenzjalment titlob lill-Qorti Ġenerali jekk in-NM għandhiex tkun interpretata fis-sens li l-bċejjeċ tal-illostrar intiżi għal magna li tillostra — li jaqgħu taħt l-intestatura 8464 (jew taħt l-intestatura 8486 tan-NM wara d-dħul fis-seħħ tar-Regolament Nru 1549/2006) — importati separatament mill-magna, li jidhru fl-għamla ta’ diski mtaqqba fiċ-ċentru tagħhom, ikkostitwiti minn saff iebes ta’ polyurethane, minn saff ta’ xkuma ta’ polyurethane, minn saff ta’ kolla u minn saff protettiv irqiq ħafna u magħmul mill-plastik, li ma fihom l-ebda parti tal-metall u l-ebda sustanza li tobrox u li huma użati għall-illostrar ta’ “wafers”, flimkien ma’ likwidu li jobrox u li għandhom jiġu ssostitwiti bi frekwenza li hija ddeterminata mir-rata ta’ użu tagħhom, li jaqgħu taħt is-subintestatura 8466 91 15 tan-NM (jew tas-subintestatura 8486 90 90 tan-NM wara d-dħul fis-seħħ tar-Regolament Nru 1549/2006), bħala partijiet jew aċċessorji tal-imsemmija magna, jew f’dan is-sens li l-imsemmija bċejjeċ jaqgħu taħt is-subintestatura 3919 90 10 tan-NM, minħabba l-materjal kostitwenti tagħhom, bħala forom ċatti, maqtugħin f’rettangoli (inklużi kwadri), li jeħlu waħedhom magħmula mill-plastik.
Il-kumpanniji Rohm & Haas isostnu li l-bċejjeċ għall-illostrar fil-kawża prinċipali huma partijiet intiżi li jkunu użati esklużivament jew prinċipalment fuq magni li jillostraw jaqgħu taħt l-intestatura 8464 tan-NM (jew l-intestatura 8486 tan-NM wara d-dħul fis-seħħ tar-Regolament Nru 1549/2006) li ma jistgħux jiffunzjonaw b’mod korrett mingħajr dawn il-bċejjeċ u li dawn tal-aħħar ma jistgħux jintużaw ħlief għal fuq dan it-tip ta’ magni li jillostraw. Għalhekk, skont huma, l-imsemmija bċejjeċ importati qabel l-1 ta’ Jannar 2007 għandhom jiġu kklassifikati fl-intestatura 8466 u dawk l-importazzjonijiet wara din id-data kklassifikati fl-intestatura 8486.
Il-gvern Franċiż u l-Kummissjoni Ewropea jqisu li l-imsemmija bċejjeċ tal-illostrar, minħabba l-materjal kostitwenti tagħhom, għandhom jiġu kklassifikati taħt l-intestatura 3919 tan-NM, bħala forom ċatti li jeħlu waħedhom magħmula mill-plastik.
Għandu jitfakkar li l-ġurisprudenza stabbilita tipprovdi li, fl-interess taċ-ċertezza legali u tal-faċilità tal-kontrolli, il-kriterju deċiżiv għall-klassifikazzjoni tariffarja tal-merkanzija għandu jkun ibbażat, b’mod ġenerali, fuq il-karatteristiċi u fuq il-proprjetajiet oġġettivi tagħha, kif iddefiniti fil-formulazzjoni tal-intestatura tan-NM u fin-noti dwar taqsima jew dwar kapitolu (ara, b’mod partikolari, is-sentenzi tad-19 ta’ Frar 2009, Kamino International Logistics,
C-376/07, Ġabra p. I-1167
, punt 31; tal-14 ta’ April 2011, British Sky Broadcasting Group u Pace,
C-288/09 u C-289/09, Ġabra p. I-2851
), punt 60, kif ukoll tas-16 ta’ Ġunju 2011, Unomedical,
C-152/10 Ġabra p. I-5433
), punt 25).
F’dan il-każ, tenut kont il-karatteristiċi fiżiċi tal-bċejjeċ għall-illostrar bħat-tip fil-kawża prinċipali, fil-prinċipju, għandhom jiġu kklassifikati fil-Kapitolu 39 tan-NM. Għalhekk, b’konformità man-nota 2(p) ta’ dan il-kapitolu, dan tal-aħħar ma jinkludix l-artikoli tat-Taqsima XVI tan-NM, li tinkludi, b’mod partikolari, il-partijiet u aċċessorji intiżi għall-magni li jaqgħu taħt l-intestaturi ta’ din it-taqsima. B’konsegwenza, għandu jiġi eżaminat jekk dawn il-bċejjeċ għall-illostrar jistgħux jiġu kklassifikati taħt l-imsemmija t-Taqsima XVI u, b’mod parikolari, taħt l-intestatura 8466 tan-NM (jew taħt l-intestatura 8486 tan-NM wara d-dħul fis-seħħ tar-Regolament Nru 1549/2006), bħala “partijiet” jew “aċċessorji” ta’ magni li jillostraw id-diski ta’ materjal semikonduttur, li jaqgħu taħt l-intestatura 8464 tan-NM bħala “[g]ħodod tal-magni biex jaħdmu l-ġebla, ċeramika, konkos, siment-asbestos jew materjali minerali bħalhom jew għal xogħol ta’ ħġieġ fil-kiesaħ” (jew taħt l-intestatura 8486 tan-NM bħala “[M]agni u tagħmir tat-tip użat biss jew prinċipalment għall-manifattura [...] boules jew wejfers semikondutturi V” wara d-dħul fis-seħħ tar-Regolament Nru 1549/2006).
F’dan ir-rigward, għandu jiġi rrilevat li, skont in-nota 2(b) tat-Taqsima XVI tan-NM, il-partijiet tal-magni huma kklassifikati, “Bċejjeċ oħrajn, jekk tajbin għal użu biss jew prinċipalment ma’ tip partikulari ta’ magna, jew ma’ numru ta’ magni tal-istess titlu”, fl-intestatura afferenti għal din jew dawn il-magni jew, skont il-każ, f’intestaturi oħra tat-Taqsima XVI tan-NM, fl-intestatura 8466, li tinkludi l-“Bċejjeċ u aċċessorji tajbin biss jew prinċipalment għal użu mal-magni ta’ intestaturi 8456 sa 8465 V”.
Madankollu, in-NM, fil-verżjonijiet tagħha applikabbli fil-kawża prinċipali, ma tiddefinixxix il-kunċetti ta’ “partijiet” u “aċċessorji”, fis-sens tal-Kapitolu 84 V tagħha. Madankollu, mill-ġurisprudenza tal-Qorti tal-Ġustizzja jirriżulta li l-kunċett ta’ “partijiet” jimplika l-preżenza ta’ totalità li għat-tħaddim tiegħu huma indispensabbli u li l-kunċett ta’ “aċċessorji” jinkludi l-organi ta’ tagħmir interkambjabbli li jippermetti li apparat jiġi adattat għal xogħol partikolari jew li jikkonferixxilu possibbiltajiet addizzjonali jew ukoll iqiegħdu f’pożizzjoni li jiżgura servizz partikolari b’relazzjoni mal-funzjoni prinċipali tiegħu (ara f’dan is-sens, is-sentenzi tad-19 ta’ Ottubru 2000, Peacock,
C-339/98, Ġabra p.I-8947
, punt 21; tas-7 ta’ Frar 2002, Turbon International,
C-276/00, Ġabra p. I-1389
, punt 30 u 32, kif ukoll Unomedical, iċċitat iktar ’il fuq, punt 29).
Iżda, f’dan il-każ, fl-ewwel lok, kif jargumentaw il-kumpanniji Rohm & Haas, jekk magna li tillostra d-diski ta’ materjal semikonduttur ma hijiex f’pożizzjoni li titħaddem għall-ħtiġijiet li għalihom hija intiża mingħajr il-bċejjeċ għall-illostrar, madankollu huwa stabbilit li l-funzjoni mekkanika u elettrika ta’ din il-magna ma tiddependix mill-preżenza tat-tali biċċa għall-illostrar. B’konsegwenza, il-bċejjeċ għall-illostrar ma humiex indispensabbli għat-tħaddim tal-magni li jillostraw tali diski.
Din l-osservazzjoni hija kkorroborata mill-fatt li, kif indikaw il-kumpanniji Rohm & Haas waqt is-seduta, magna li tillostra d-diski ta’ materjal semikonduttur tista’ tieħu diversi tipi ta’ bċejjeċ għall-illostrar.
Fit-tieni lok, huwa stabbilit li l-bċejjeċ għall-illostrar ma jippermettux li l-magni li jillostraw tali diski jassumu funzjonijiet oħra ħlief dawk li għalihom huma intiżi. B’konsegwenza, dawn il-bċejjeċ għall-illostrar ma jippermettux li l-imsemmija magni jiġu adattati għal użu partikolari u lanqas ma jagħtuhom possibbiltajiet supplimentari jew iqiegħduhom f’pożizzjoni li jiżguraw servizz partikolari b’relazzjoni mal-funzjoni prinċipali tagħhom.
Mill-kunsiderazzjonijiet tagħhom jirriżulta li l-bċejjeċ għall-illostrar bħal dawk fil-kawża prinċipali ma jistgħux ikunu kkwalifikati bħala “partijiet” jew “aċċessorji” ta’ magna li tillostra diski ta’ materjal semikonduttur u għalhekk ma jistgħux jaqgħu taħt l-intestatura 466 tan-NM (jew taħt l-intestatura 486 tan-NM wara d-dħul fis-seħħ tar-Regolament Nru 1549/2006).
L-argument tal-kumpanniji Rohm & Haas, li skont dawn, il-bċejjeċ tal-illostrar fil-kawża prinċipali huma esklużivament intiżi għal ċertu tip ta’ magni li jillostraw tip ta’ diski u li skont il-kumpanniji Rohm & Haas dawn il-magni huma diġà mgħammra b’biċċa għall-illostrar, ma huwiex tali li jqiegħed inkwistjoni l-kunsiderazzjoni li tidher fil-punt preċedenti ta’ din is-sentenza. Effettivament, la l-għan esklużiv ta’ merkanzija għat-tip ta’ magna mogħtija u lanqas iċ-ċirkustanzi li magna tista’ tkun eventwalment diġà mgħammra b’din il-merkanzija ma huma, skont il-ġurisprudenza ċċitata fil-punt 34 ta’ din is-sentenza, elementi pertinenti għall-finijiet tal-kwalifikazzjoni tal-imsemmija merkanzija bħala “parti” jew “aċċessorju”.
Għaldaqstant, ir-risposta għad-domanda magħmula għandha tkun li n-NM, fil-verżjonijiet tagħha kif jirriżultaw suċċessivament mir-Regolamenti Nru 1789/2003, 1810/2004, 1719/2005 u 1549/2006, għandha tkun interpretata fis-sens li l-bċejjeċ għall-illostrar intiżi għal magna li tillostra xogħol ta’ materjali semikondutturi — li bħala tali taqa’ taħt l-intestatura tariffarja 8464 (jew taħt l-intestatura 8486 sa mill-1 ta’ Jannar 2007) — importati separatament mill-magna, ippreżentati fl-għamla ta’ diski mtaqqba fiċ-ċentru tagħhom, ikkostitwiti minn saff iebes ta’ polyurethane, minn saff ta’ xkuma ta’ polyurethane, minn saff ta’ kolla u minn saff protettiv irqiq ħafna u magħmul mill-plastik, li ma fihom l-ebda parti tal-metall u l-ebda sustanza li tobrox u li huma użati għall-illostrar ta’ “wafers”, flimkien ma likwidu li jobrox u li għandhom jiġu ssostitwiti bi frekwenza li hija ddeterminata mir-rata ta’ użu tagħhom, jaqgħu taħt is-subintestatura 3919 90 10, bħala forom ċatti, maqtugħin f’rettangoli (inklużi kwadri), li jeħlu waħedhom magħmula mill-plastik.
Fuq l-ispejjeż
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.

Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:

In-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tariffarja u l-istatistika u dwar it-Tariffa Doganali Komuni ta’ Dwana, fil-verżjonijiet tagħha kif jirriżultaw suċċessivament mir-Regolamenti, li jemendaw l-Anness I tar-Regolament (KE) Nru 2658/87, tal-Kummissjoni (KE) Nru 1789/2003, tal-11 ta’ Settembru 2003, tal-Kummissjoni (KE) Nru 1810/2004, tas-7 ta’ Settembru 2004, tal-Kummissjoni (KE) Nru 1719/2005, tas-27 ta’ Ottubru 2005 u tal-Kummissjoni (KE) Nru 1549/2006, tas-17 ta’ Ottubru 2006, għandha tkun interpretata fis-sens li l-bċejjeċ għall-illostrar intiżi għal magna li tillostra xogħol ta’ materjali semikondutturi — li bħala tali taqa’ taħt l-intestatura tariffarja 8464 (jew taħt l-intestatura 8486 sa mill-1 ta’ Jannar 2007) — importati separatament mill-magna, ippreżentati fl-għamla ta’ diski mtaqqba fiċ-ċentru tagħhom, ikkostitwiti minn saff iebes ta’ polyurethane, minn saff ta’ xkuma ta’ polyurethane, minn saff ta’ kolla u minn saff protettiv irqiq ħafna u magħmul mill-plastik, li ma fihom l-ebda parti tal-metall u l-ebda sustanza li tobrox u li huma użati għall-illostrar ta’ “wafers”, flimkien ma likwidu li jobrox u li għandhom jiġu ssostitwiti bi frekwenza li hija ddeterminata mir-rata ta’ użu tagħhom, jaqgħu taħt is-subintestatura 3919 90 10, bħala forom ċatti, maqtugħin f’rettangoli (inklużi kwadri), li jeħlu waħedhom magħmula mill-plastik.

Firem
(
*1
)	Lingwa tal-kawża: il-Franċiż.